b'\n_START_ARTICLE_\nVanlig b\xc3\xa5ndmetallfly\n_START_SECTION_\nUtseende\n_START_PARAGRAPH_\nEt middelsstort (vingespenn 35 \xe2\x80\x93 39 mm) nattfly, vingene brune med to brede metallb\xc3\xa5nd. Den ligner sterkt p\xc3\xa5 lite b\xc3\xa5ndmetallfly (Diachrysia stenochrysis), men denne har nesten alltid de to metalliske b\xc3\xa5ndene forbundet med en bred bro. Forkroppen er gulbrun med en h\xc3\xb8y tverrkj\xc3\xb8l av oppst\xc3\xa5ende, h\xc3\xa5rlignende skjell og en oppst\xc3\xa5ende skjelldusk over scutellum. Forvingens grunnfarge er brun, men store delen av overflaten er dekket av to brede, gr\xc3\xb8nnaktig gullglinsende tverrb\xc3\xa5nd, det ytre av disse n\xc3\xa5r ut til ytterkanten. B\xc3\xa5ndene er ofte forbundet med en smal bro i vingens bakre del. Nyre- og ringmerkene er svartkantet men skiller seg ikke i farge fra resten av vingen. Ringmerket er vanligvis delt i to sm\xc3\xa5 ringer. Bakvingen er gr\xc3\xa5brun med brungule frynser.\n_START_SECTION_\nLevevis\n_START_PARAGRAPH_\nDen kan finnes i mange ulike habitater. Larvene, som overvintrer, lever p\xc3\xa5 brennesle (Urtica dioica) og andre lave planter. De voksne sommerfuglene flyr i juni \xe2\x80\x93 juli, i s\xc3\xb8r kan de ogs\xc3\xa5 ha en andre generasjon som flyr i august \xe2\x80\x93 september.\n_START_SECTION_\nUtbredelse\n_START_PARAGRAPH_\nDen er utbredt over hele Europa og \xc3\xb8stover i alle fall til det vestlige Sibir. Utbredelsen lenger \xc3\xb8st i Asia er uklar siden arten har blitt forvekslet med flere lignende arter. I Norge er den vanlig nord til Nord-Tr\xc3\xb8ndelag, det finnes ogs\xc3\xa5 ett funn fra Nordland.'